Ամրոցային կղզի (Վիբորգ)

Ամրոցային կղզի, կղզի Վիբորգի ծոցում (նախկինում՝ Վուոկսայի գետաբերանում), որի վրա 1293 թվականին կառուցվել է Վիբորգի ամրոցը։ Մինչ ամրոցի կառուցումը այն կոչվել է Վոլովի։ Հետագայում կղզին երկար ժամանակ չի ունեցել պաշտոնական անվանում։

Աշխարհագրական դիրք   
Կղզին գտնվում է Ամրոցի նեղուցում հարավ-արևելքից բաժանելով Տվերդիշ կղզին մայրցամաքից, ընդ որում Ամրոցային կղզու և ցամաքի միջև նեղուցի լայնությունը մոտ 25 մ է, իսկ Ամրոցային և Տվերդիշ կղզիների միջև՝ մոտ 100 մ։ Երկու կղզիներն էլ մայրցամաքին միացված են Ամրոցային կամրջի միջոցով, որն իրականում համարվում է երկու կամուրջ և պատնեշ։ Ամրոցի կղզու երկարությունը 170 մ է, լայնությունը՝ 122 մ։ Աշխարհագրական տեսանկյունից կղզին գտնվում է Վիբորգ քաղաքի Պետրովսկի միկրոշրջանում։

Պատմություն 
Մինչև 16-17-րդ դարերը Ամրոցային կղզին գտնվել է Վուոկսա գետի արևմտյան գետաբերանում։ Տեղակայված լինելով նեղուցի նեղ մասում՝ Վուոկսինսկի առևտրային ճանապարհի հատվածում, որը տանում էր Լադոգա լճի տարածքից դեպի Բալթյան ջրեր, կղզին համարվել է կարևոր ռազմավարական կետ։ Բացի այդ, կղզին հարմար է եղել պաշտպանական կառույցների կառուցման համար, նրա արևելյան մասը ժայռոտ սարահարթ է եղել, իսկ հյուսիսային մասը՝ ցածրադիր, որը հարմար է եղել տնտեսական շինությունների համար։ Այս գործոնների համադրության  արդյունքում կղզին 1293 թվականին ընտրվել է որպես Վիբորգի ամրոցի հիմնադրման վայր։

Ամրոցային կղզում բնակավայր գոյություն է ունեցել դեռևս ամրոցի հիմնադրումից առաջ։ 1980-ականներին գտածոների հիման վրա պեղումների ղեկավար Վ․ Ա․ Տյուլենևը կարողացել է եզրակացություն անել 11-12-րդ դարերում այդտեղ տեղակայված Կարելական կալանավայր-ապաստանի գոյության մասին, որտեղ եղել են ապրանքների պահեստներ և փոքրաթիվ պահակախումբ։ Սկզբում կղզին հաղորդակցվել է նեղուցի ափերի հետ երկու բացովի կամուրջների միջոցով։ Նեղուցի ափերը կապող առաջին ուղիղ կամուրջը, որը գտնվում է ներկայիս Ամրոցային կամրջի տեղում, կառուցվել է 16-րդ դարում։ Ցցահենարանների վրա կառուցված փայտե կամուրջը կոչվել է Աբովսկի։ Հետագայում կամուրջը մի քանի անգամ վերակառուցվել է։

Հետաքրքիր փաստեր  
Տարածված է լեգենդ Վեկրուտի տան տարածքում Ամրոցային կղզին Վիբորգի մայր ցամաքի հետ կապող ստորգետնյա անցումի գոյության մասին։ Լեգենդի համաձայն՝ անցումը կամ «Մատվեևի անցքը» կառուցվել է 16-րդ դարում և փակվել 1930-ականներին։ 1910 թվականին այն ուսումնասիրելու փորձերն անհաջողության են մատնվել։

«Մատվեևայի անցքի» գոյության մասին հավաստի տեղեկություններ ներկայումս չկան։

Ծանոթագրություններ

Արտաքին հղումներ 
 Замковый остров на карте Выборга (yandex)

Ռուսաստանի մշակութային ժառանգության օբյեկտներ
Վիբորգի աշխարագրություն
Վիբորգի ամրոց